Diari Oficial de la Generalitat Valenciana


Sumari del DOGV 6268, del 17-05-2010 (2010/5055)

RESOLUCIÓ de 15 d'abril de 2010, del president del Consell Rector de l'Institut Cartogràfic Valencià, per la qual s'aproven les bases reguladores per a la concessió d'ajudes per a la realització de pràctiques professionals en matèria de desplegament i aplicació de noves tecnologies i optimització de processos cartogràfics en l'ICV.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6268

Data del DOGV
:   17-05-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/5055


Data del document
:   15-04-2010

Organisme emissor
:   Institut Cartogràfic Valencià

Tipus de document
:   Resolució

Anàlisi jurídica

 Descriptors 

:   * Institut Cartogràfic Valencià
    * suport econòmic
    * assignació per estudis
    * cartografia
    * legislació

RESOLUCIÓ de 15 d'abril de 2010, del president del Consell Rector de l'Institut Cartogràfic Valencià, per la qual s'aproven les bases reguladores per a la concessió d'ajudes per a la realització de pràctiques professionals en matèria de desplegament i aplicació de noves tecnologies i optimització de processos cartogràfics en l'ICV. [2010/5055]
L'Institut Cartogràfic Valencià, segons la Llei 9/1997, de 9 de desembre, de la Generalitat Valenciana, té atribuïdes, entre altres, les competències per a la investigació i desenvolupament de noves tècniques en el domini de l'enginyeria geodèsica, cartogràfica i topogràfica, tasques que donen suport a l'elaboració, reproducció i distribució de treballs cartogràfics de base.
Per a l'execució dels treballs geodèsics, geofísics o cartogràfics, en els quals té competència atribuïda l'ICV, es requerixen coneixements teòrics i pràctics, que com en el cas d'altres matèries tècniques, estan sotmesos a la vertiginosa evolució tecnològica d'innovació, encara més si és possible en societats com l'actual on la informació requerix fluxos actius d'alta dinàmica. Estos requeriments accentuen la necessitat formació especialitzada i contínua dels professionals que presten els seus servicis en els camps esmentats.
Per al compliment de les funcions encomanades en la Llei 9/1997, l'Institut Cartogràfic Valencià preveu la convocatòria de beques, per al desenvolupament de tasques de formació i investigació en noves tecnologies de producció i optimització de processos, oferint l'oportunitat d'evolucionar tècniques i mètodes cap a altres de major eficàcia i eficiència, així com l'elaboració de nous productes i servicis, amb el consegüent benefici del ciutadà.
En este context, la present resolució deroga la de data 15 de gener de 2007, publicada en el Diari Oficial de la Comunitat Valenciana número 5436, de data 25 de gener de 2007, per la que s'aprovaven les bases reguladores per a la concessió de beques per la Direcció de l'Institut Cartogràfic Valencià, a fi d'incorporar noves titulacions en règim de lliure concurrència a les diferents beques que es convoquen, adaptant-la al Decret 132/2009, de 4 de setembre, del Consell, pel qual es regula la concessió de beques.
En virtut d'això, fent ús de les facultats que em conferix La Llei 9/1997, de 9 de desembre, de Creació de l'Institut Cartogràfic Valencià, i el Decret 186/2000, de 22 de desembre, del Consell de la Generalitat Valenciana, pel qual s'aprova el Reglament Orgànic i Funcional de l'Institut Cartogràfic Valencià, de conformitat amb el Decret 132/2009, de 4 de setembre, del Consell, pel qual es regula la concessió de beques,
DECRETE
Únic
Aprovar les bases les bases reguladores per a la concessió d'ajudes per a la realització de pràctiques professionals en matèria de desenvolupament, aplicació de noves tecnologies i optimització de processos cartogràfics en l'Institut Cartogràfic Valencià, incloses com a annex I de la present resolució.
DISPOSICIÓ FINAL
Esta resolució entrarà en vigor l'endemà de la publicació en el Diari Oficial de la Comunitat Valenciana.
València, 15 d'abril de 2010.- El president del Consell Rector de l'ICV: Juan Gabriel Cotino Ferrer.
ANNEX I
Bases reguladores per a la concessió d'ajudes per a la realització de pràctiques professionals en matèria de desplegament i aplicació de noves tecnologies i optimització de processos cartogràfics
Base primera. Objecte
La present resolució, té com a objecte establir les bases reguladores per a la concessió d'ajudes per a la realització de pràctiques professionals en matèria de desplegament i aplicació de noves tecnologies i optimització de processos cartogràfics en l'Institut Cartogràfic Valencià, d'acord amb els principis de publicitat, transparència, concurrència, objectivitat, igualtat i no discriminació segons preveu l'article 6.1 del Decret 132/2009, de 4 de setembre, del Consell, pel qual es regula la concessió de beques.
Les ajudes adoptaran la forma de beques de pràctiques professionals i seran finançades amb càrrec als pressupostos assignats a l'ICV per la Generalitat Valenciana.
Base segona. Convocatòries
1. El procediment de concessió de les beques s'iniciarà d'ofici per mitjà de convocatòria pública del director de l'ICV.
2. En la convocatòria ha de figurar:
a) Objecte específic de la convocatòria.
b) El nombre de beques convocades per l'Institut Cartogràfic Valencià, en la o les titulacions relacionades a continuació:
- Enginyer/a Tècnic Topògraf o Enginyer/a Superior en Geodèsia i Cartografia.
- Enginyer/a Informàtic.
- Llicenciats en Físiques/Matemàtiques.
- Enginyer/a en Telecomunicacions.
- Enginyer/a Tècnic Agrícola o Enginyer/a Agrònom.
- Enginyer/a Electrònic.
- Llicenciat/ada en Geografia.
- Enginyer/a Tècnic/a Disseny Industrial.
c) Els requisits específics que han de reunir els/les sol·licitants i la forma d'acreditar-los per a garantir unes condicions d'efectiva concurrència.
En este sentit, les corresponents convocatòries podran establir com a requisit, que l'expedient acadèmic del sol·licitant abast un mínim de nota mitjana, especificant el barem que haja d'aplicar-se per al seu càlcul.
d) Dotació econòmica individual de la beca, si és el cas, amb indicació de què es tracta de l'import total brut, i, si és procedent, de la periodicitat o els termes en què es farà efectiva.
e) El període de duració de la beca i possibilitat de pròrroga, s'establirà en cada convocatòria.
- El període inicial de duració de la beca en cap cas pot excedir un màxim de dotze mesos, a comptar del dia que s'indique en la corresponent resolució de concessió, sense perjuí de la possibilitat de pròrroga en els termes establits en l'apartat següent.
- El període de duració de la beca, podrà prorrogar-se per un termini de dotze mesos, sense necessitat nova convocatòria, sempre que existisca la disponibilitat pressupostària corresponent i l'exercici de l'activitat que s'estiga efectuant així ho requerisca o aconselle.
f) El termini de presentació de sol·licituds, que serà com a mínim de quinze dies hàbils des de la publicació en el Diari Oficial de la Comunitat, lloc, forma de presentació de les mateixes i òrgan a què hagen de dirigir-se, a les quals els serà aplicable les previsions de l'article 23.3 de la Llei 38/2003, de 17 de novembre, General de Subvencions.
g) Indicació de l'òrgan competent per a l'ordenació, instrucció i resolució del procediment, així com el termini màxim per a resoldre el procediment i notificar la corresponent Resolució, especificant el caràcter desestimatori de la falta de resolució en termini.
h) Criteris d'admissió i supòsits d'exclusió de la convocatòria.
i) Composició de la comissió avaluadora que elaborarà les oportunes propostes i termini en què es tramitaran.
j) Els criteris objectius de valoració i barem que determinarà la concessió o denegació.
k) Drets i obligacions dels beneficiaris i beneficiàries.
l) El crèdit pressupostari a què s'imputaran les beques i la quantia total màxima de les mateixes dins dels crèdits disponibles i la quantia estimada de la beca.
m) Règim d'incompatibilitats a què es trobe subjecta la beca.
n) Circumstàncies que poden donar lloc a la modificació de la Resolució de concessió.
ñ) Els mitjans de comunicació o publicació, de conformitat amb el que preveu l'article 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, que garantisquen una adequada difusió i la seua accessibilitat pels interessats.
o) La indicació que la Resolució que acorde o denegue la concessió de la beca posa fi a la via administrativa, així com els recursos que contra aquella procedixen i l'òrgan davant el qual hauran d'interposar-se.
p) Cada convocatòria determinarà, segons corresponga, les percepcions a què tenen dret els beneficiaris pels conceptes següents: assignació mensual, inscripció i gastos per assistència a congressos i reunions relacionades amb la seua formació o estada en altres centres, nacionals o estrangers i, eventualment, allotjament i manutenció. A més, determinarà les restants condicions a què específicament s'ajustarà el gaudi de les respectives beques.
q) Declaració expressa de no contravenció de la Política de la Competència de la Unió Europea, en matèria d'ajudes públiques.
r) Indicació expressa de què les dades personals de les persones sol·licitants, arreplegats en el transcurs del procediment, seran inclosos en un fitxer automatitzat de l'Institut Cartogràfic Valencià, en els termes i condicions que s'arrepleguen en la Llei Orgànica 15/1999, de 13 de desembre, de Protecció de Dades de Caràcter Personal, així com en el Reial Decret 1720/2007, de 21 de desembre, pel que s'aprova el reglament de desplegament de la referida llei orgànica.
Base tercera. Requisits dels/les sol·licitants
1. Els que desitgen optar a una beca de pràctiques professionals hauran de complir els requisits que expressament s'incloguen en la convocatòria en funció de la seua naturalesa i que no estiguen inhabilitades per a l'obtenció d'ajudes o subvencions públiques i reunisquen les condicions següents:
a) No ser major de 35 anys.
b) Posseir la nacionalitat espanyola o ser nacional d'un país membre de la Unió Europea o estranger resident a Espanya en el moment de sol·licitar la beca. En els dos últims casos, serà necessari que el sol·licitant posseïsca un domini complet de l'idioma espanyol, circumstància que serà comprovada per la Comissió de Valoració per mitjà d'entrevista personal.
c) Estar en possessió del títol oficial exigit en la corresponent convocatòria, expedit o homologat per les autoritats espanyoles corresponents i que no hagen transcorregut més de cinc anys des de la seua finalització.
Els enginyers superiors podran presentar certificació de tindre cursades totes les assignatures de la titulació i que tan sols tenen pendent la realització del projecte fi de carrera.
d) No haver sigut beneficiari de beques de pràctiques professionals en la Generalitat per un període igual o superior a 36 mesos, iniciant-se el còmput a partir de l'entrada en vigor del Decret 132/2009, de 4 de setembre, del Consell, pel que es regula la concessió de beques, de conformitat amb el que establix la disposició transitòria segona de la referida norma.
e) No patir malaltia ni trobar-se afectat per limitació física o psíquica que impedisquen portar a terme els estudis o treballs a realitzar.
f) No trobar-se incurs en les prohibicions per a obtindre la condició de beneficiari, establides en l'article 13 de la Llei 38/2003, de 17 de novembre, General de Subvencions, la qual cosa s'acreditarà per mitjà de la declaració responsable inclosa en la sol·licitud. Llevat que atenent a la naturalesa de la beca i la seua finalitat s'exceptue alguna de les dites prohibicions.
g) Disposar de cobertura sanitària.
2. Els/les sol·licitants hauran de reunir els requisits que assenyalen les convocatòries al terme del termini de presentació de les sol·licituds.
3. No podran optar a una beca els que en el moment de publicar-se la convocatòria ja estiguen disfrutant d'una beca de practiques professionals en la Generalitat, llevat que es concórrega a la mateixa beca que s'està disfrutant o que resten menys de dos mesos per a la seua finalització.
Base quarta. Sol·licitud
1. La sol·licitud per a poder optar a una beca es realitzarà utilitzant el model normalitzat que s'adjunta com a annex II.
2. El formulari de sol·licitud estarà a disposició dels interessats, a més de en els punts que es determinen en cada convocatòria, en la seu electrònica o portal institucional de la Generalitat en Internet () i en qualsevol oficina PROP.
3. La presentació de la sol·licitud per a optar a les beques, sense perjuí d'una possible impugnació, implicarà l'acceptació per la persona sol·licitant de les bases per les quals es regisca la convocatòria.
4. Si la sol·licitud presentada en termini no reunira els requisits indicats en la convocatòria o no fóra aportada alguna documentació de la requerida en ella, l'òrgan competent requerirà a l'interessat per a la seua esmena en el termini màxim de 10 dies hàbils, indicant-li que si no ho fera se li tindrà per desistit de la seua sol·licitud, prèvia resolució que haurà de ser dictada en els termes que preveu l'article 71 de la Llei de Règim Jurídic de les Administracions Públiques i del Procediment Administratiu Comú.
5. Els que així ho desitgen podran realitzar la presentació i registre de sol·licituds, per mitjans electrònics i sol·licitar que les comunicacions i notificacions es practiquen per la dita via, una vegada transcorregut el termini previst en la disposició addicional quinta del Decret 132/2009, de 4 de setembre, del Consell, pel que regula la concessió de beques.
Base quinta. Comissió de valoració
La composició de la Comissió que tindrà a càrrec seu l'apreciació dels requisits exigits i l'avaluació dels mèrits al·legats pels/es sol·licitants i a la que correspondrà elevar la proposta motivada al director de l'ICV per a la resolució del procediment, serà l'especificada en cada convocatòria. La dita Comissió estarà integrada pels membres següents:
President:
- El cap de Servici de Projectes Cartogràfics de l'ICV.
Vocals:
- 3 tècnics de l'ICV, designats pel director de l'entitat.
Secretari:
- Un funcionari adscrit a l'ICV, amb veu però sense vot, que alçarà acta de totes les reunions de la Comissió avaluadora, el qual serà designat pel Gerent de l'ICV.
La Comissió Avaluadora adaptarà el seu funcionament al que establix la convocatòria i de manera subsidiària, a les regles contingudes en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Base sexta. Procediment de selecció
L'avaluació i selecció de les sol·licituds, que es desenrotllarà en dos fases, es realitzarà en règim de concurrència competitiva i prenent en consideració la documentació aportada en la sol·licitud.
Primera fase: Valoració dels mèrits al·legats pels candidats que queden acreditats en la documentació aportada, d'acord amb el següent barem d'avaluació de mèrits personals:
A. Expedient acadèmic:
1. La puntuació assignada a l'expedient acadèmic relatiu a la titulació exigida en la corresponent convocatòria, coincidirà amb la nota mitjana ponderada, donant lloc a una valoració entre 5 i 10 punts.
2. L'especialització acadèmica en matèries relacionades amb la convocatòria es valorarà entre 0 i 5 punts. Per especialització acadèmica s'entenen les assignatures relacionades amb la beca i es valorarà amb un màxim de 0,20 punts per assignatura.
3. Altres títols acadèmics oficials que no constituïsquen un requisit per a la concessió. En este subapartat la puntuació màxima serà de 3 punts:
- Doctor: 2 punts.
- Altres llicenciatures: 1 punt.
- Altres diplomatures: 0,50 punts.
Quan entre en funcionament el conveni de Bolonya este apartat del barem s'adaptarà als nous requeriments.
B) Coneixements de valencià:
1. Només es valoraran els certificats expedits o homologats per la Junta Qualificadora de Coneixements de Valencià, fins a 1 punt, d'acord amb la següent escala i puntuant-se el nivell més alt acreditat:
Oral: 0,25 punts.
Elemental: 0,50 punts.
Mitjà: 0,75 punts.
Superior 1 punt.
2. Especialitat de Correcció de Textos: 0,50 punts.
3. Especialitat en Llenguatge en Mitjans de Comunicació: 0,50 punts.
4. Especialitat en Llenguatge Administratiu: 0.50 punts.
Quan s'utilitzen en una convocatòria alguns dels subapartats establits, la puntuació màxima que es podrà obtindre en este apartat serà com a màxim de 2,50 punts.
C) Coneixements d'idiomes de la Unió Europea:
1. Es valorarà cada nivell superat, d'acord amb el Marc Comú Europeu de Referència per a les Llengües, amb 0,20 punts.
La puntuació màxima que es podrà obtindre per al conjunt dels idiomes i cursos acreditats serà d'1 punt.
Només es valoraran els títols expedits per les escoles oficials d'idiomes, universitats, ministeris o qualsevol organisme oficial acreditat, sempre que no haja sigut objecte de valoració per l'apartat d'expedient acadèmic.
D) Per acreditació d'un grau de discapacitat igual o superior al 33 per cent, 1 punt, quan el grau de discapacitat siga superior a 65%, 2 punts, devent-se en ambdós supòsits acreditar-se, per mitjà d'aportació de certificat expedit per la Conselleria de Benestar Social -o l'òrgan competent si es tracta de persones que procedixen d'una altra Comunitat- que acredite, si és el cas, que la persona sol·licitant presenta una discapacitat física, psíquica o sensorial, tot això, de conformitat amb la Llei 13/1982, de 7 d'abril, d'Integració Social dels Minusvàlids, i la resta de normes concordants.
E) Per acreditació d'haver sigut víctima de violència de gènere, per mitjà dels requisits que s'indiquen en l'article 3 de l'Orde de 3 de maig de 2007, de la Conselleria de Benestar Social, per la que es regula l'ajuda econòmica a favor de les víctimes de violència de gènere, establida en l'article 27 de la Llei Orgànica 1/2004 de 28 de desembre, de Mesures de Protecció Integral contra la Violència de Gènere, en relació amb les mesures d'acció positiva contingudes en la disposició addicional tercera del Decret 132/2009, de 4 de setembre, del Consell, 2 punts.
F) De conformitat amb el que disposa la Llei 1/2004, de 24 de maig, de la Generalitat, d'Ajuda a les Víctimes del Terrorisme, en relació les mesures d'acció positiva contingudes la disposició addicional tercera del Decret 132/2009, de 4 de setembre, del Consell, els/les sol·licitants o els seus familiars que hagen sigut víctimes d'accions terroristes, i reunisquen els requisits de la llei, 1 punt.
G) Altres mèrits
Es valorarà fins a un màxim de 2 punts, aquells altres mèrits, relacionats amb l'objecte de la convocatòria, que no es troben inclosos en els apartats anteriors, com per exemple, a títol enunciatiu i no limitador, coneixements d'ofimàtica, publicacions, altres idiomes no comunitaris, cursos impartits, etc.
Segona fase: Entrevistes de selecció
La Comissió de Valoració realitzarà una entrevista de selecció als 10 candidats que major puntuació hagen obtingut en la valoració de documentació i mèrits avaluats en la fase anterior, en cada una de les beques convocades, valorant-se esta fase amb un màxim de 8,55 punts, sempre que esta puntuació no supere el 30% de la màxima que es puga obtindre per mitjà de la suma de la resta d'apartats que s'incloguen en la convocatòria.
Base sèptima. Concessió, notificació i publicitat
La/s beca/s serà/n adjudicada/s mitjançant una resolució del director de l'Institut Cartogràfic Valencià, a la vista de la proposta efectuada per la Comissió Avaluadora.
1. El termini màxim per a dictar i notificar la resolució d'adjudicació sobre les sol·licituds formulades serà de tres mesos a comptar de la data de publicació de cada convocatòria en el Diari Oficial de la Comunitat Valenciana, sense perjuí de l'ampliació dels terminis en els termes que preveu l'article 42.6 de la Llei 30/92, de 26 de novembre, del Règim Jurídic de les Administracions Públiques i del Procediment Administratiu Comú.
2. La publicació d'esta resolució assortirà els efectes de notificació a les persones interessades, d'acord amb el que disposa els articles 58 i 59.6 de la Llei 30/1992, de Règim Jurídic de les Administracions Públiques i del Procediment Administratiu Comú, i en este cas la convocatòria del procediment haurà d'indicar el tauler d'anuncis o mitjà on s'efectuaran les successives publicacions.
3. No obstant això, en la convocatòria es podrà establir la notificació individualitzada als interessats per qualsevol dels mitjans previstos. En este cas caldrà ajustar-se a la preferència que manifeste la persona interessada respecte de la notificació per mitjans electrònics o per altres mitjans, d'acord amb el que establix la Llei 11/2007, de 22 de juny, d'Accés Electrònic dels Ciutadans als Servicis Públics, i en la legislació valenciana que siga aplicable.
4. En tot cas, a l'efecte de publicitat i transparència, a més de en els punts que es determinen en cada convocatòria s'inserirà la informació corresponent en la seu electrònica o portal institucional de la Generalitat en Internet ().
5. En la resolució de concessió s'incorporarà una borsa de reserva dels aspirants que no resulten adjudicataris, ordenats d'acord amb la puntuació obtinguda, per a cobrir les vacants que puguen sorgir durant el període de gaudi. La condició d'integrant de la borsa de reserva no generarà en cap moment compromís d'accedir a la condició de becari, ni expectativa de cap relació laboral amb la Generalitat Valenciana.
6. En el cas que transcórrega el termini establit sense que s'haja dictat i notificat resolució expressa, les persones interessades podran entendre desestimades les seues sol·licituds per silenci administratiu, de conformitat amb el que establix l'article 55 de la Llei 9/2001, de 27 de desembre, de la Generalitat, de Mesures Fiscals, de Gestió Administrativa i Financera, i d'Organització de la Generalitat.
7. El director de l'Institut Cartogràfic Valencià, es reserva la facultat de deixar deserta l'adjudicació de la/s beca/s convocada/s i d'interpretar el contingut d'estes bases.
8. La resolució d'adjudicació de beques esgota la via administrativa i contra ella podrà interposar-se recurs potestatiu de reposició davant de l'òrgan que va dictar l'acte, en el termini d'un mes a comptar de l'endemà de la notificació de la resolució corresponent o recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar del següent al de la notificació de la resolució corresponent.
Base octava. Quantia inicial i si és el cas, pròrroga i rescissió de beques
1. Les beques de formació que es concedisquen d'acord amb la present resolució, es finançaran amb càrrec a l'aplicació pressupostària corresponent del pressupost assignat a l'ICV per la Generalitat Valenciana per a cada exercici. Les possibles pròrrogues es faran a reserva que en els pressupostos dels anys corresponents existisca dotació pressupostària suficient i adequada.
2. La quantia inicial de la/s beques per a pràctiques professionals serà l'establida en cada moment mitjançant una resolució de la conselleria competent en matèria d'Economia, Hisenda i Ocupació.
3. La quantia que s'establisca s'entendrà en brut i sobre ella haurà de practicar-se la retenció a compte de l'Impost sobre la Renda de les Persones Físiques, i les altres que, si és el cas pogueren correspondre. Les quantitats abonades en cap sac tindran el caràcter de salari o retribució, sinó d'ajuda econòmica per als gastos que la beca comporta.
4. En cas de pròrroga de les beques, en el segon període s'aplicarà la quantia que resulte, d'acord amb l'import que determine la resolució de la conselleria competent en matèria d'Economia, Hisenda i Ocupació vigent en eixe període.
5. En el cas que procedisca establir una pròrroga de les beques, de conformitat amb el que establix la base segona apartat f), de la present resolució, s'efectuarà mitjançant una resolució del director de l'ICV, amb un informe previ del cap de Servici de Projectes Cartogràfics.
6. Es produirà la pèrdua del dret al cobrament total o parcial de la beca, amb audiència prèvia a la persona interessada per període de 10 dies, en el supòsit de falta de justificació o de concurrència d'alguna de les causes previstes en l'article 37 de la Llei 38/2003, de 17 de novembre, General de Subvencions.
7. Procedirà el reintegrament de la quantitat percebuda i l'exigència de l'interés de demora corresponent des del moment del pagament de l'ajuda fins a la data en què s'acorde la procedència del reintegrament, d'acord amb el que disposa l'article 37 de la Llei 38/2003, de 17 de novembre, General de Subvencions, així com en els casos següents:
a) Quan es destine la quantitat percebuda a altres fins diferents a fi de l'ajuda.
b) Quan s'incórrega en algun dels casos d'incompatibilitat de l'ajuda que hauran d'estar degudament identificats en la convocatòria de la mateixa.
c) En la tramitació del procediment es garantirà en tot cas el dret d'audiència a la persona interessada.
d) En el cas, d'infraccions comeses pels/es becaris/es, i la procedència una vegada tramitat el procediment de la imposició de sancions a l'infractor, expressament, s'atribuïx, en matèria de subvencions al director de l'ICV, la dita potestat per a imposar-les.
Base novena. Drets, obligacions, tutories i incidències de les beques
1. Són drets dels/les becaris/àries en l'àmbit d'esta convocatòria:
a) Percebre l'ajuda econòmica establida en la convocatòria, que no tindrà naturalesa salarial ni retributiva.
b) Obtindre de l'ICV la col·laboració i suports necessaris per al desenvolupament normal de la seua formació, especialització i capacitació professional en l'àmbit de la cartografia.
c) El director de l'Institut Cartogràfic Valencià, designarà entre el personal funcionari de l'entitat a un tutor per cada un dels/es becaris/es que resulten en cada una de les convocatòries.
2. Una vegada reben la notificació d'haver sigut seleccionats per al gaudi d'una beca, els/les becaris/es estaran obligats a:
a) Realitzar les activitats previstes en els seus programes de formació i especialització tècnica l'elaboració dels quals correspondrà al tutor designat per l'ICV.
b) Complir els objectius del programa de formació i especialització amb aprofitament i les directrius establides pel seu tutor.
c) Atindre's al règim intern o de funcionament de l'Institut Cartogràfic Valencià, a este efecte, el cap de Servici de Projectes Cartogràfics de l'ICV, disposarà el sistema a través del qual es desenrotllen les pràctiques professionals d'acord amb els mitjans disponibles, havent de dedicar el becari a estes activitats de formació i especialització objecte de la beca.
Durant el període de gaudi de la beca haurà d'exercir pràctiques en l'ICV amb un horari màxim de 30 hores setmanals.
d) Mantindre secret i confidencialitat sobre qualsevol informació obtinguda de l'ICV durant el desenvolupament de la beca, sense autorització prèvia del director de l'ICV. Esta obligació es mantindrà encara després que el becari concloga la seua vinculació amb l'ICV.
e) Les dades obtingudes pels/es becaris/es dels estudis realitzats, són propietat de l'Institut Cartogràfic Valencià, no podent cap becari, publicar cap article, ni remetre cap comunicació a qualsevol entitat o organisme, sobre matèries relacionades amb el tema de la beca, sense autorització prèvia del director de l'ICV. En el cas que existisca autorització, el becari o la becària haurà de fer constar expressament en la publicació, que l'activitat s'ha realitzat per mitjà d'una beca de l'Institut Cartogràfic Valencià.
f) Presentar el tutor o tutora designat en l'ICV, en l'últim mes de duració de la beca, una memòria d'activitats realitzades i si és el cas, resultats obtinguts en els projectes d'investigació o tesis doctorals desenrotllades.
g) Les obligacions previstes en l'article 14 de la Llei 38/2003, General de Subvencions.
h) El gaudi de les beques serà incompatible amb qualsevol altra beca o ajuda, així com amb el desenvolupament d'una activitat laboral que li impedisca complir les obligacions com a becari. La infracció d'esta regla autoritzarà a l'ICV, a revocar la concessió de la beca.
i) La condició de becari no generarà relació laboral o cap administrativa amb l'ICV o la Generalitat Valenciana. La condició d'integrant de la borsa de reserva de becaris/es tampoc generarà en cap moment cap relació laboral amb l'ICV o la Generalitat Valenciana, ni compromís d'accedir en qualsevol moment a la condició de becari o becària.
3. A més d'estos drets i obligacions generals, les respectives convocatòries establiran aquells que específicament puguen ser exigibles.
Base desena. Cobertura d'accidents de les persones que resulten adjudicatàries
Amb la finalitat de donar cobertura d'accidents, les persones que resulten adjudicatàries de les beques, seran incloses en una pòlissa d'assegurança per al cas d'accident individual, del que seran beneficiàries les persones adjudicatàries de la beca.
Base onzena. Règim jurídic
Les beques es regiran, a més de per les bases regulades contingudes en la present resolució, per la Llei 38/2003, de 17 de novembre, General de Subvencions, i el Decret 132/2009, de 4 de setembre, del Consell, pel que es regula la concessió de beques i la resta de disposicions de desplegament i si no n'hi ha, s'aplicaran les normes de dret privat.